Die vermoorde Anni Dewani se pa stort sy hart uit oor hoe sy gewese skoonseun se foto’s sy familie se pyn vererger.
Hy kon sy oë nie glo toe hy die foto’s sien nie. Sy gewese skoonseun, Shrien Dewani, lyk halsoorkop verlief terwyl hy saam met ’n man vakansie hou. En dit in die sosiale media waar die hele wêreld dit kan sien.
Jare lank is oor Shrien se seksuele oriëntasie bespiegel. Uit dié foto’s wat die Britse sakeman op sy eie sosialemediablad gedeel het, blyk dit Shrien voel hy kan nou ná Anni se dood met sy lewe voortgaan.
Hy en Gledison is glo al 18 maande in ’n verhouding. Die foto’s was vir Vinod (68) soos sout in sy wonde. Hoe kan dit dieselfde mens wees wat minder as vier jaar gelede in Kaapstad vir die moord op sy geliefde dogter verhoor is?
Toe Anni in 2010 tydens haar wittebrood in Kaapstad vermoor is, was haar man onmiddellik ’n verdagte. Op die oog af het dit soos ’n mislukte kaping gelyk, maar alles het nie sin gemaak nie en Shrien is eindelik in hegtenis geneem en van moord aangekla.
Hy is ná ’n uitgerekte hofsaak vrygespreek, al het Zola Tongo, Mziwamadoda Qwabe en Xolile Mgeni, die drie mans wat tronkstraf vir hul rol in die moord gekry het, beweer Shrien het hulle betaal vir die sluipmoord op sy bruid.
Vinod en die res van Anni se familie was nie gelukkig nie. “Die regstelsel het ons in die steek gelaat,” sê hy vir ons uit Mariestad, Swede, waar hy en sy gesin woon.
Tydens die verlowing het Shrien ’n goeie indruk by Vinod gewek met sy bewering dat hy tot ná die troue wil wag om met Anni intiem te verkeer.
Hy het vir die eerste keer van die man in Shrien se lewe uitgevind toe ’n joernalis hom om kommentaar nader.
Vinod sê hy mis Anni elke dag. Hy en sy vrou, Nilam, sal nooit afsluiting kan kry of Shrien kan vergewe nie tot hulle alles weet wat met hul dogter gebeur het.
Op ’n ander foto in die sosiale media poseer die Dewani-familie saam tydens ’n vrolike gesinsbyeenkoms in ’n restaurant oor Kersfees. Shrien en Gledison sit oorkant mekaar aan tafel, wat skynbaar te kenne gee die Dewani’s het hul seun se ontluikende verhouding aanvaar.